Mmusi Maimane
Mmusi Aloysias Maimane (sündinud 6. juunil 1980 Krugersdorpis) on Lõuna-Aafrika Vabariigi poliitik. Mmusi Maimane isa Simon oli tsvana rahvusest ja ema Ethel koosa rahvusest. Ta kasvas üles Sowetos. Lõuna-Aafrika Ülikooli lõpetas ta bakalaureusekraadiga psühholoogia erialal. Ta on saanud Witwatersrandi Ülikoolist magistrikraadi avaliku ja arenguhalduse alal ning Bangori Ülikoolist magistrikraadi teoloogia alal. 2009. aastast kuni 24. oktoobrini 2019 kuulus ta Demokraatlikku Allianssi. 29. maist 2014 kuni 24. oktoobrini 2019 oli ta Lõuna-Aafrika Vabariigi parlamendi opositsioonijuht. 10. maist 2015 kuni 23. oktoobrini 2019 oli Mmusi Maimane Demokraatliku Alliansi juhataja.